Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 988/11/8807	Michalovce, 2.2.2012
EEČ : 2-66-19-2012

U Z N E S E N I E

Trestná vec:	obvinená XXXXX  
Prečin:	krádež podľa § 212 odsek 3 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: kontrolor kvality
Skutková veta:
v období od 28.2.2008 do 15.6.2011, v mieste svojho trvalého bydliska v obci XXXXX, v rodinnom dome s popisným číslom XXXXX,  neoprávnene odoberala zemný plyn cez ponechaný plynomer a bez uzatvorenia platnej zmluvy o dodávke zemného plynu s jeho distribútorom, čím dochádzalo k odberu zemného plynu neoprávnene, kde za uvedené obdobie odobrala celkovo 13.348 m3 zemného plynu, čím spol. XXXXX, XXXXX, IČO: 35 910 739, bola spôsobená škoda vo výške 7.243, 77€.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
16 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
je povinná v priebehu skúšobnej doby uhradiť škodu vo výške 7.243,77€ v zmysle Dohody o uznaní dlhu a o plnení dlhu v splátkach pod č. 107/2011/SPP-D zo dňa 19.9.2011a zdržať sa akéhokoľvek protiprávneho konania a viesť riadny život.
Odôvodnenie:
	Uznesením policajta ORPZ, OOPZ Pavlovce nad Uhom pod č. ORP-1598/PA-MI-2011, zo dňa 27.10.2011 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre prečin krádeže podľa § 212 ods. 2 písm. e/, ods. 3 písm. a/ Tr. zák. na tom skutkovom základe, ako je uvedené vo výroku citovaného uznesenia.

Tunajšia prokuratúra obdržala návrh policajta na meritórne rozhodnutie v trestnej veci obvineného, preskúmaním ktorého som zistil, že sú dané dôvody na postup podľa § 216 Tr. poriadku. 

Zo spisového materiálu je zrejmé, že obvinená sa ku skutku, ktorý je jej kladený za vinu dobrovoľne doznala, svojho konania riadne oľutovala.

	Obvinená je stíhaná pre prečin krádeže podľa § 212 ods. 2 písm. e/, ods. 3 pís. a/ Tr. zákona, za ktorý možno uložiť trest odňatia slobody od šiestich mesiacov do troch rokov, teda trest, ktorého horná hranica neprevyšuje 5 rokov.
	
Obvinená sa k trestnému činu priznala, súhlasila s podmienečným zastavením trestného stíhania, nebola v minulosti súdne trestaná.
S poškodenou spoločnosťou XXXXX dňa 19.9.2011 uzatvorila Dohodu o uznaní dlhu a o plnení dlhu v splátkach pod č. 107/2011/SPP-D, v zmysle ktorej uznala svoj dlh vo výške 7.243,77€, ktorý sa zaviazala splatiť mesačnými splátkami po 333,- € a jednou splátkou vo výške 250,77€ v lehote do 20.4.2013.
Vzhľadom na okolnosti prípadu možno takéto rozhodnutie považovať za dostačujúce.

Obvinená tak splnila všetky podmienky uvedené v ust. § 216 ods. 1 Tr. por. na podmienečné zastavenie trestného stíhania.
	
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.
	
Vzhľadom na uvedené bolo potrebné rozhodnúť tak, ako je uvedené v enunciáte tohto uznesenia.

Ak obvinená v priebehu skúšobnej doby bude viesť riadny život a vyhýbať sa protiprávnemu konaniu a nahradí škodu v zmysle uzavretej Dohody, rozhodnem, že sa osvedčila. Inak rozhodnem, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ján Olexa
prokurátor